Sindi Chikunga

Sindisiwe Chikunga is 'n politikus wat sedert Maart 2023 as die Minister van Vervoer dien. 'n Lid van die African National Congress en sedert 2004 'n lid van die Nasionale Vergadering van Suid-Afrika. Chikunga het voorheen twee keer as Adjunkminister van Vervoer gedien, van 2012 tot 2019 en weer van 2021 tot 2023, en as Adjunkminister van Staatsdiens en Administrasie van 2019 tot 2021. Sy is 'n vroedvrou van beroep.

Vroeë lewe en opvoeding 
Chikunga is in Muden in die huidige KwaZulu-Natal gebore. Haar pa was Lutherse kerkleraar ds Lucas Gcaba. Gedurende haar kinderjare het haar gesin gereeld tussen dorpe getrek, van Muden tot Greytown en verder na Kopleegte waar sy op laerskool was. 

Sy het 'n Baccalaureus Artium en 'n Honneursgraad in Verpleging van die Universiteit van Suid-Afrika sowel as 'n MA in Verpleging van die Universiteit van Pretoria. Aan die Edendale Verpleegkollege het sy beide 'n Diploma in Verloskunde en 'n Diploma in Verpleegwetenskap verwerf. Ten tyde van haar aanstelling as Minister van Vervoer in Maart 2023 het sy vir 'n meestersgraad in politieke wetenskappe aan die Universiteit van Suid-Afrika gestudeer. Chikunga het as 'n verpleegster in Mpumalanga gewerk.

Politieke loopbaan 
Chikunga het in die 1980's lid geword van die DCO Makiwane Youth League. Sy het ook leiersposisies in die African National Congress in Mpumalanga beklee; sy was 'n ex officio-lid van die ANC se Gert Sibande Streek Uitvoerende Komitee en het ook as voorsitter van die streek gedien. Chikunga was ook 'n ex officio-lid van die Streek Uitvoerende Komitee van die African National Congress Women's League. Sy is 'n voormalige lid van die ANC se provinsiale uitvoerende komitee in Mpumalanga. 

Chikunga het in 2004 ’n parlementslid vir die ANC geword. Tydens haar ampstermyn as ANC-LP het sy op die portefeuljekomitee oor korrektiewe dienste, die gesamentlike begrotingsportefeuljekomitee, die portefeuljekomitee oor behuising, die komitee oor ouditeur-generaal asook die gesamentlike staande komitee oor verdediging gedien. Van 2009 tot 2012 was Chikunga voorsitter van die Portefeuljekomitee oor Polisie waartydens sy gereeld met nasionale polisiekommissaris Bheki Cele gebots het.

Minister van Vervoer: 2023 
Nadat die vorige minister van vervoer, Fikile Mbalula, as sekretaris-generaal van die African National Congress by die 55ste nasionale konferensie verkies is, 'n posisie wat vereis dat hy voltyds in Luthuli-huis moet wees, het Ramaphosa sy kabinet op 6 Maart 2023 geskommel waartydens hy Chikunga as Mbalula se opvolger as minister van vervoer aangewys. Lisa Mangcu is as die nuwe adjunkminister van vervoer aangestel. Chikunga en al die ander nuutaangestelde ministers en adjunkministers is die volgende dag deur hoofregter Raymond Zondo tydens 'n seremonie by Tuynhuys in hul amp beëdig.

Op 24 Maart 2023 het Chikunga aansprake van die Ekonomiese Vryheidsvegters, 'n opposisieparty, ontken dat sy hul National Shutdown-protes op 20 Maart gesaboteer het, deur busmaatskappye opdrag te gee om hul dienste te kanselleer en nie EFF-ondersteuners te vervoer wat die betoging wil bywoon nie.

Verwysings

Eksterne skakels 
 

Geboortes in 1958
Lewende mense
Lede van die Nasionale Vergadering van Suid-Afrika
Politici van die African National Congress
Suid-Afrikaanse ministers van vervoer
Zoeloes